VCOM เด้งแรง 5% คาดเก็งกำไรหลังเป็นขาลงมานาน 4 เดือน โบรกฯแนะถือเป้า 3.44 บาท
VCOM เด้งแรง 5% คาดเก็งกำไรหลังเป็นขาลงมานาน 4 เดือน โบรกฯแนะถือเป้า 3.44 บาท โดย ณ เวลา 11.44 น. อยู่ที่ระดับ 3.14 บาท บวก 0.14 บาท หรือ 4.67% ด้วยมูลค่าซื้อขาย 5.83 ล้านบาท
8 มิ.ย. 2561

ผู้สื่อข่าวรายงานว่า บริษัท วินท์คอม เทคโนโลยี จำกัด (มหาชน) หรือ VCOM ณ เวลา 11.44 น. อยู่ที่ระดับ 3.14 บาท บวก 0.14 บาท หรือ 4.67% ด้วยมูลค่าซื้อขาย 5.83 ล้านบาท คาดเก็งกำไรหลังเป็นขาลงมานาน 4 เดือน โดยนับตั้งแต่หุ้นอ่อนตัวลงจากระดับ  4.76 บาท เมื่อวันที่ 16 ม.ค. 61

บล.เออีซี ระบุในบทวิเคราะห์ว่า VCOM  กำไรสุทธิช่วง 1Q61 คิดเป็น 5.9% ของประมาณการทั้งปี ซึ่งต่ำเกินไป หลังเผชิญปัจจัยลบจากรายได้ที่ลดลง, มาร์จิ้นที่หดตัวและค่าใช้จ่ายในการขายและบริหารที่เพิ่มขึ้น เพื่อสะท้อนผลลบดังกล่าว จึงปรับลดประมาณการกำไรตั้งแต่ปี 2561 ลงจากเดิมเฉลี่ยปีละ 19.7%
โดยภายใต้ประมาณการใหม่คาดปี 2561 VCOM มีกำไรสุทธิ 56 ล้านบาท โต 2.6%YoY ซึ่งมีปัจจัยสนับสนุนจาก 1) รายได้จากการขายและบริการที่คาดโต 1%YoY สู่ระดับ 1,558 ล้านบาท ซึ่งมาจากรายได้ของ vServeplus จากการทยอยเปลี่ยนคู่สัญญาให้บริการเป็น vServeplus แทนกลุ่ม VST ECS เดิม บวกกับ รายได้จากเมียนมาร์คาดโตเด่นจากการขยายตัวของธุรกิจต่างๆ ที่เริ่มลงทุนในระบบ IT เช่น ธนาคาร ประกัน และโรงพยาบาล เป็นต้น และ 2) อัตรากำไรขั้นต้นคาดเพิ่มเป็น 16.2% จาก 15.9% ในปี 2560 จากสัดส่วนรายได้ค่าบริการที่เพิ่มขึ้น (มาร์จิ้นสูง)
มองช่วงที่เหลือของปีนี้ที่ VCOM ยังต้องเผชิญแรงกดดันทั้งรายได้และมาร์จิ้นที่ลดลงสวนทางกับค่าใช้จ่ายที่เพิ่มขึ้น ซึ่งคาดกดดันกำไรปีนี้โตไม่เด่น บวกกับ ราคาหุ้นมี Upside 5.5% จากราคาเป้าหมายใหม่ปี 2561 ที่ 3.44 บาท (อิง PER 18.5x) จึงปรับลดคำแนะนำจาก “ซื้อ” เป็น “ถือ”
 